पंजाब में आनंदपाल, राजस्थान में लॉरेंस गैंग कर रहीं हत्याएं; ISI से मिलते हैं हथियार
Rajasthan Punjab Gangster Syndicate Investigation - पंजाब में आनंदपाल गैंग और राजस्थान में लॉरेंस गैंग का नया सिंडिकेट चौंकाने वाला है। दोनों गैंग्स एक दूसरे के दुश्मनों को मारने के लिए साथ मिलकर काम कर रही हैं।
पंजाब में आनंदपाल गैंग और राजस्थान में लॉरेंस गैंग का नया सिंडिकेट चौंकाने वाला है। दोनों गैंग्स एक दूसरे के दुश्मनों को मारने के लिए साथ मिलकर काम कर रही हैं। इस काम में वो गैंग भी शामिल हैं, जिन्होंने दिल्ली-एनसीआर और हरियाणा पुलिस की नाक में दम कर रखा है।
बॉर्डर से सटे पंजाब और राजस्थान के रास्ते इन गैंग्स के बदमाशों को पाकिस्तान की खुफिया एजेंसी ISI न केवल मॉडर्न हथियारों की सप्लाई कर रही है, बल्कि टेरर फंडिंग भी कर रही है। यही कारण है कि इन हथियारों की बदौलत राजस्थान सहित हिंदी बेल्ट में लगातार गैंगवार हो रही हैं।
भास्कर ने पिछले एक साल में हुई गैंगवार और हत्याकांड की जब पड़ताल की तो खूंखार गैंग्स का नया गठजोड़ सामने आया, जो जेलों और विदेशी ताकतों की बदौलत ऑपरेट हो रहा है।
5 साल पहले आनंदपाल एनकाउंटर के बाद शांत पड़ी उसकी गैंग के बदमाश राजस्थान में हो रही घटनाओं में डायरेक्ट इन्वॉल्व न होकर पंजाब के गैंगस्टर लॉरेंस और उसके गुर्गों की मदद से अपने दुश्मनों को मरवा रहे हैं।
वहीं इसके बदले में पंजाब में लॉरेंस के दुशमनों को खत्म करने में उसका खुलकर साथ दे रही है…
पढ़िए लॉरेंस और आनंदपाल गैंग के नए सिंडिकेट की पूरी पड़ताल ....
पंजाब के तरनतारन जिले की गोइंदवाल जेल में बंद कैदियों में हुई गैंगवार इस सिंडिकेट का सबसे ताजा उदाहरण है। पंजाब के कुख्यात गैंगस्टर जग्गू भगवानपुरिया के दो खास गुर्गों मोहना मानसा और मनदीप तूफान को पीट-पीट कर मौत के घाट उतार दिया गया।
ये दोनों मूसेवाला मर्डर केस के चलते जेल में बंद थे। थोड़ी देर बाद ही कनाडा में बैठा गोल्डी बराड़ जेल में हुई इस गैंगवार की जिम्मेदारी ली।
सोशल मीडिया पोस्ट कर गोल्डी लिखता है कि 'गोइंदवाल जेल में मोहना मानसा और मनदीप तूफान के मर्डर की जिम्मेदारी लॉरेंस गैंग लेता है। इनको हमारे भाई अरशद बीकानेर, सचिन भिवानी, अंकित सेरसा, दीपक मुंडी, मनप्रीत भाऊ, कशिश और मामा कित्ता ने मारा है। मारे गए दोनों जग्गू के आदमी थे। इन्होंने जग्गू के कहने पर दो दिन पहले हमारे भाई मनप्रीत भाऊ ढैपई से मारपीट की थी। आज हमारे भाइयों ने एक तरफ होकर इन्हें मार दिया। जग्गू ने ही हमारे भाई रूपा और मन्नू का ट्रैप लगवाकर एनकाउंटर में मर्डर कराया था।'
जेल में हुई इस गैंगवार में राजस्थान के चूरू जिले का गैंगस्टर अरशद खान लॉरेंस गैंग के दुश्मन जग्गू भगवानपुरिया के गुर्गों मोहना मानसा और मनदीप तूफान को मारने वालों में शामिल था। वो इससे पहले भी मुसेवाला मर्डर में भी लॉरेंस गैंग की मदद कर चुका था।
इसी आरोप में पंजाब जेल में बंद था। उसने मूसेवाला के कत्ल के लिए शार्प शूटर्स को बोलेरो दी थी। इसी बोलेरो का कत्ल में इस्तेमाल हुआ था।
महज 17 साल की उम्र में क्राइम वर्ल्ड में एंट्री लेने वाला चूरू के सरदारशहर का हिस्ट्रीशीटर अरशद आनंदपाल की सहयोगी गैंग का पुराना सदस्य है। अरशद पर सरदारशहर थाने में फायरिंग, लूट और मारपीट समेत कई मामले शामिल है।
आनंदपाल गैंग के सबसे बड़े दुश्मन गैंगस्टर राजू ठेहट का मर्डर
राजस्थान के कुख्यात गैंगस्टर राजू ठेहट का सीकर में कोचिंग की ड्रेस में पहुंचे बदमाशों ने घर के बाहर मर्डर कर दिया गया। ठेहट को 25 से ज्यादा गोली लगी और उसने मौके पर ही दम तोड़ दिया था।
मर्डर के थोड़ी देर बाद ही राजस्थान के बीकानेर जिले के रहने वाले और लॉरेंस गैंग से जुड़े रोहित गोदारा ने राजू ठेहट मर्डर की जिम्मेदारी लेते हुए इसे आनंदपाल और बलबीर बानूड़ा की मौत का बदला बताया। हालांकि, पुलिस जांच में पता चला कि श्रीडूंगरगढ़ के बिग्गा गांव के राकेश और गणेश रोहित की सोशल मीडिया आईडी चला रहे थे।
ठेहट मर्डर के बाद तीन शूटरों समेत 5 बदमाशों को झुंझुनूं से गिरफ्तार किया गया था। इनमे से दो मनीष जाट और विक्रम गुर्जर सीकर के ही रहने वाले थे। वहीं, सतीश कुम्हार, जतिन मेघवाल हरियाणा के भिवानी के थे।
राजस्थान पुलिस का मोस्ट वांटेड गैंगस्टर रोहित गोदारा अभी दुबई में है। एक लाख के इनामी गोदारा के खिलाफ राजस्थान में 32 केस दर्ज हैं। इनमें हत्या, वसूली जैसे मामले हैं।
वो फिलहाल लॉरेंस गैंग के लिए काम कर रहा है और पहले बीकानेर में अपनी छोटी गैंग चलाता था और आनंदपाल गैंग के लिए काम करता था। पंजाब में हुए सिंगर मुसेवाला मर्डर कांड में भी रोहित गोदारा ने शूटर्स को लॉजिस्टिक सपोर्ट किया था।
पंजाबी सिंगर सिद्धू मूसेवाला का मर्डर
पंजाब कांग्रेस के नेता और पंजाबी गायक सिद्धू मूसेवाला की 29 मई को हत्या कर दी गई थी। उन्हें सरेआम गोलियों से भूना गया था। हत्या का मास्टरमाइंड गोल्डी बराड़ था, उसी ने लॉरेंस बिश्नोई के साथ मिलकर मूसेवाला की हत्या की पूरी प्लानिंग की और फिर अपने शूटरों के जरिए हत्या को अंजाम दिया। इस मर्डर में भी राजस्थान की आनंदपाल गैंग से जुड़े रहे बदमाशों का लिंक खुलकर सामने आया।
पुलिस इन्वेस्टिगेशन में सामने आया कि मूसेवाला की हत्या करने में शूटर्स को आर्थिक मदद से लेकर व्हीकल सपोर्ट भी राजस्थान से मिला था। हथियार भी जोधपुर के रास्ते यहीं से भेजे गए थे।
इतना ही नहीं शूटर्स की फरारी का इंतजाम भी राजस्थान के गैंगस्टर्स ने संभाल रखा था। मुसेवाला मर्डर मामले में रोहित गोदारा, कपिल पंडित, सुभाष बराल और अरशद खान समेत आनंदपाल गैंग से जुड़े कई बदमाशों के नाम आये हैं।
पंजाब में डेरा प्रेमी प्रदीप सिंह की हत्या के आरोपी की जयपुर में फरारी
पंजाब में श्री गुरु ग्रंथ साहिब की बेअदबी के आरोपी डेरा प्रेमी प्रदीप सिंह की हत्या में मामले में फरार रमजान खान उर्फ राज हुड्‌डा को एनकाउंटर के बाद पुलिस ने जयपुर के रामनगरिया इलाके से पकड़ लिया।
वो फरारी के दौरान जयपुर के रामनगरिया इलाके में विनायक एन्क्लेव में किराए से कमरा लेकर रह रहे हनुमानगढ़ के रहने वाले दो भाइयों के पास रुका था। पंजाब पुलिस की ATF ने जयपुर पुलिस के साथ मिलकर मुठभेड़ के बाद उसे पकड़ लिया था।
डेरा प्रेमी की हत्या को लेकर पंजाब की फरीदकोट जेल में बंद गैंगस्टर गोल्डी बराड़ के रिश्तेदार भोला सिंह ने जेल में बैठकर साजिश रची। फिर गोल्डी के इशारे पर ही 20 नवंबर 2022 को रमजान खान उर्फ राज हुड्‌डा (रोहतक, हरियाणा) व अन्य बदमाशों ने मिलकर डेरा प्रेमी प्रदीप सिंह की हत्या कर दी थी।
इसके बाद गोल्डी के कहने पर ही यहां जयपुर के गैंगस्टर रितिक बॉक्सर ने राज हुड्‌डा की सेफ फरारी का इंतजाम किया था। फिलहाल रितिक फरार है, इसलिए इस केस में बाकी खुलासे होना अभी बाकी है।
क्यों बनाया नया सिंडिकेट?
भास्कर पड़ताल में सामने आया कि गैंगस्टर को प्रोडक्शन वारंट पर और जेल ट्रांसफर पर एक स्टेट से दूसरे स्टेट में ले जाया जाता है, तब उसको जान का सबसे ज्यादा खतरा होता है।
यही वजह है कि लॉरेंस ने अपनी गैंग से जुड़े लोगों को प्रोटेक्ट करने के लिए हर स्टेट में कॉमन दुश्मन वाली गैंग से दोस्ती कर ली। ताकि उस स्टेट की किसी भी जेल में वहां के गैंगस्टर इनके लिए प्रोटेक्शन कवर का काम कर दें।
अलग-अलग स्टेट में खुद की मजबूती के लिए इन्हे ज्यादा शूटर्स की पावर चाहिए। वहीं इनकी राइवलरी इतनी बढ़ चुकी है कि इन्हे अपने दुश्मनों का खात्मा करना भी बेहद जरुरी है।
ये जल्द से जल्द अपने सिंडिकेट को दूसरों से बड़ा करना चाहते है। यही कारण है कि हिंदी बेल्ट में फिरौती-मर्डर-गैंगवार की वारदातें लगातार बढ़ रही हैं।
ऐसे बना क्राइम का इंटरनेशनल सिंडीकेट
31 जुलाई 2021 को दिल्ली पुलिस की स्पेशल सेल ने आनंदपाल की कथित गर्लफ्रेंड और राजस्थान की लेडी डॉन अनुराधा को हरियाणा के रहने वाले दिल्ली-NCR के कुख्यात गैंगस्टर काला जठेड़ी के साथ उत्तराखंड से गिरफ्तार किया था।
तब पुलिस ने खुलासा कर बताया था कि अनुराधा ने लॉरेंस विश्नोई गैंग और काला जठेड़ी के साथ मिलकर न सिर्फ देश में बल्कि एक इंटरनेशनल क्राइम सिंडिकेट बना लिया है।
सभी की गैंग के शूटर्स एक-दूसरे के साथ मिलकर काम कर रहे थे। इस क्राइम सिंडिकेट ने महज एक साल में ही राजस्थान, पंजाब, हरियाणा और दिल्ली एनसीआर सहित यूपी में अपने 20 से ज्यादा मर्डर की वारदातों को अंजाद दिया है जो इनके दुश्मन थे।
इस सिंडिकेट में कुख्यात बदमाश वीरेंद्र प्रताप उर्फ काला राणा (करनाल, हरियाणा) थाईलैंड से, सतेंद्रजीत सिंह उर्फ गोल्डी बरार (मुक्तसर पंजाब) कनाडा से और मोंटी निवासी पंजाब, UK से गैंग की मदद कर रहे थे।
दिल्ली पुलिस के खुलासे की पड़ताल हुई तो पता चला कि लेडी डॉन अनुराधा ने अजमेर जेल में बंद आनंदपाल के भाई रुपेन्द्रपाल उर्फ विक्की के कहने पर इस तरीके से बिखरी गैंग को दुबारा से मजबूत किया।
रूपेन्द्रपाल और लॉरेंस के भाई अनमोल में गहरी दोस्ती
आनंदपाल के भाई रूपेंद्र पाल उर्फ विक्की और लॉरेंस के भाई अनमोल में गहरी दोस्ती है। ये भी एक कारण है कि दोनों गैंग्स मिलकर एक दूसरे का सपोर्ट करती है।
हाल ही में भास्कर कैमरे पर जोधपुर के गैंगस्टर कैलाश मांजू ने कबूला था कि लॉरेंस ने सबसे पहले उसकी हत्या के लिए आनंदपाल के भाई को दी थी, हालांकि उसने इसके लिए मना कर दिया।
सूत्र भी बताते हैं कि आनंदपाल का एक भाई मनजीतपाल कुछ समय पहले ही बरी होकर बाहर आया है और वो अब चुनाव लड़ने की तैयारी में है।
ऐसे में अब राजस्थान में हो रहे क्राइम में आनंदपाल गैंग ने लॉरेंस गैंग का चोला ओढ़ लिया है। जबकि क्राइम को अंजाम देने वाले सभी शूटर्स और बदमाश AP गैंग के ही है।
2 जून 2022 को धौलपुर के राजाखेड़ा में लॉरेंस बिश्नोई गैंग के दो गुर्गों दिनेश उर्फ गंगाराम जाट (20) और संदीप अहीर (20) को गिरफ्तार किया गया था। दोनों शूटर ने चंबल इलाके में आनंदपाल गैंग के सहयोगी पूर्व डकैत रामदत्त ठाकुर की शरण में फरारी काटी थी।
इनका टारगेट अलवर में लॉरेंस गैंग के किसी दुश्मन को मारना था। लेकिन हरियाणा पुलिस इनके पीछे पड़ी थी, तभी लॉरेंस के भाई अनमोल के कहने पर आनंदपाल के भाई रूपेंद्रपाल ने इनकी फरारी का इंतजाम करवाया था।
पुलिस गिरफ्त में आए डकैत रामदत्त ने पूछताछ में पुलिस को बताया कि जब वह राजाखेड़ा में था तब उसके पास विक्की का फोन आया था कि लारेंस का भाई अनमोल उसे फोन करेगा।
इसके कुछ समय बाद ही अनमोल ने सिग्नल मैसेंजर एप से उसे फोन किया। बोला- वह अपने दाे गुर्गों काे भेज रहा। उन्हें शरण देनी है। इसके साथ ही उसने दोनों गुर्गे संदीप और दिनेश के फोटो भी भेज दिए थे।
सलमान को मारने की साजिश में लॉरेंस और आनंदपाल गैंग के गुर्गे
राजस्थान के चूरू जिले का 23 साल के कपिल पंडित राजगढ़ ने लॉरेंस गैंग के इशारे पर बॉलीवुड एक्टर सलमान खान को मारने के लिए साल 2022 के 3 महीने में दो बार साजिश रची, लेकिन कामयाब नहीं हो पाया।
वो सलमान खान को मारने के लिए बकायदा मुंबई के पनवेल में किराए के मकान में रहने भी गया और सलमान के पनवेल फार्म हाउस पर आने-जाने की रेकी भी कर चुका था। मुसेवाला मर्डर मामले में भी कपिल आरोपी है।
वहीं उससे पहले राजगढ़ के समीप कालोड़ी गांव के रहने वाले गैंगस्टर संपत नेहरा ने भी सलमान को मारने की साजिश रची थी। वो भी लॉरेंस के कहने पर ही मुंबई गया था पर कामयाब नहीं हुआ।
इसके बाद पिछले साल लॉरेंस गैंग द्वारा बॉलीवुड अभिनेता सलमान खान और उनके पिता सलीम खान को धमकी देने के मामले में मुंबई पुलिस ने राजस्थान के गैंगस्टर विक्रम बराड़ के शामिल होने की बात कही थी। कपिल पंडित और विक्रम बराड़ दोनों ही लॉरेंस से पहले आनंदपाल गैंग से जुड़े हुए थे।
बॉर्डर पार से आ रहे खतरनाक विदेशी हथियार, ISI कर रही फंडिंग
हाल ही में NIA ने देशभर में कई राज्यों में छापेमारी कर खुलासा किया है कि लॉरेंस विश्नोई सहित इससे जुड़े सभी गैंगस्टर्स को पाकिस्तान की खुफिया एजेंसी ISI से फंडिग की जा रही है।
मूसेवाला मर्डर की इन्वेस्टिगेशन में लॉरेंस ने पाकिस्तान से विदेशी हथियार सप्लायर गिरोह और टेरर फंडिंग की बात कबूली थी।
इसी को लेकर NIA समय-समय पर पंजाब और राजस्थान के साथ ही देश भर में लगातार रेड मार रही है। कई विदेशी हथियारों को जब्त करने के साथ ही कुछ गैंगस्टर्स को पकड़ा भी गया है।
पाकिस्तान से पंजाब में खालिस्तानी चैनल्स के जरिए और राजस्थान में सीमावर्ती क्षेत्रों में तस्करों और 007 गैंग के जरिए इंडिया में विदेशी हथियारों की सप्लाई करवाई जा रही है।
बब्बर खालसा इंटरनेशनल कर रहा लॉरेंस की मदद
पंजाब पुलिस के अनुसार साल 2016 में नाभा जेल से फरार होकर पाकिस्तान पहुंचा लॉरेंस का दोस्त गैंगस्टर हरविंदर सिंह रिंदा संधू पाकिस्तानी खुफिया एजेंसी ISI के लिए काम कर रहा है। वो वहां खालिस्तानी संगठन बब्बर खालसा इंटरनेशनल की इंडिया विंग चला रहा है।
रिंदा ही लॉरेंस बिश्नोई को ISI की मदद से पंजाब में ड्रोन और तस्करी के जरिए खतरनाक विदेशी हथियार भिजवा रहा है। वहीं पंजाब में माहौल गर्म होने पर जैसलमेर बॉर्डर की तरफ से भी हथियार भेजे जा रहे हैं।
सूत्रों के मुताबिक पंजाब से लगती बॉर्डर पर पाकिस्तान में करीब 6 ड्रोन सेंटर बनाए गए हैं। वहीं राजस्थान से लगती बॉर्डर पर पाकिस्तान में करीब एक दर्जन तस्कर एक्टिव हैं इस रैकेट से जुड़े हैं।
मूसेवाला और ठेहट मर्डर में इन विदेशी हथियारों का हुआ इस्तेमाल
यह भी पढ़ेंः
NIA ढूंढ रही, उस गैंगस्टर तक पहुंचा भास्कर:कैलाश मांजू ने पाकिस्तान से फंडिंग के उगले राज, बताया- कब करेगा सरेंडर
वो राजस्थान समेत देशभर में आतंक का पर्याय बने गैंगस्टर लॉरेंस का दुश्मन है...आतंकी एंगल पर जांच करने वाली NIA उसे ढूंढ रही है..वो है जुर्म की दुनिया का कुख्यात नाम…कैलाश मांजू। मांजू 20 साल से पुलिस के लिए सिरदर्द बना हुआ है...(पढ़ें पूरी खबर)